2 Korinto Bi 12 | Baiblo ɔ Ngɛ Intanɛti ɔ Nɔ | New World Translation\n2 Korinto Bi 12:1-21\nPaulo nina amɛ (1-7a)\nPaulo ‘he lo ɔ mi mio’ ɔ (7b-10)\nE bɛ si pi bɔfohi nɛ a hi pe kulaa a (11-13)\nPaulo susu Korinto bi ɔmɛ a he (14-21)\n12 E sa nɛ ma fĩa. Se nami be he, mohu ɔ, ma ya Nyɔmtsɛ ɔ he nyakpɛ nina amɛ kɛ kpo jemi ɔmɛ a nɔ. 2 I le nyumu ko nɛ e kɛ Kristo pee kake, nɔ nɛ jeha 14 nɛ be ɔ—e ngɛ nɔmlɔ tso ɔ mi jio, e je nɔmlɔ tso ɔ mi jio, imi lɛɛ i li; Mawu lɛ e le—a sa lɛ kɛ ho hiɔwe etɛne ɔ ya. 3 Ee, i le jamɛ a nyumu ɔ—e ngɛ nɔmlɔ tso ɔ mi jio, e je nɔmlɔ tso ɔ mi jio, imi lɛɛ i li; Mawu lɛ e le— 4 nɔ nɛ a sa lɛ kɛ ho paradeiso mi ya nɛ e ya nu munyuhi nɛ be hie tumi nɛ mlaa ngmɛ́ blɔ kaa adesa ko deɔ ɔ. 5 Ma fĩa ngɛ jamɛ a nyumu ɔ he, se i be fĩae ngɛ imi nitsɛ ye he kaa ja ye gbɔjɔmi ɔmɛ a he pɛ. 6 Ejakaa ke i suɔ kaa ma fĩa po ɔ, lɔ ɔ tsɔɔ we kaa i susuu we níhi a he, ejakaa ma tu anɔkuale. Se i pee we jã, bɔ nɛ pee nɛ nɔ ko nɛ e ko je ye yi pe nɔ́ nɛ e na ngɛ ye mi, aloo nɔ́ nɛ e nu kɛ je ye nya, 7 akɛnɛ ye nine su jamɛ a nyakpɛ kpo jemi ɔmɛ a nɔ ɔ he je. Bɔ nɛ pee nɛ ma ko ba wo ye he nɔ tsɔ he je ɔ, a ha mi mio ko ngɛ ye he lo ɔ mi, Satan bɔfo ko, konɛ e hi mi ma gbae* bɔ nɛ pee nɛ ma ko wo ye he nɔ tsɔ. 8 I kpa Nyɔmtsɛ ɔ pɛɛ ngɛ nɔ́ nɛ ɔ he si etɛ sɔuu kaa nɔ́ nɛ ɔ nɛ je ye nɔ kɛ ho. 9 Se e de mi ke: “Ye dloomi ɔ hiɛ bɔ nɛ sa ha mo, ejakaa a ha nɛ ye he wami ɔ ngɛ mluku yee ngɛ gbɔjɔmi mi.” Lɛɛ i kɛ bua jɔmi nɛ pe kulaa maa fĩa ngɛ ye gbɔjɔmi ɔmɛ a he, bɔ nɛ pee nɛ Kristo ɔ he wami ɔ nɛ ya nɔ nɛ e hi ye nɔ kaa bo tsu. 10 Enɛ ɔ he ɔ, ye bua jɔɔ ngɛ gbɔjɔmihi a mi, ngɛ jɛmihi a mi, ngɛ fimi behi a mi, ngɛ yi mi wamihi kɛ haomihi a mi kɛ ha Kristo. Ejakaa ke i gbɔjɔ ɔ, kɛkɛ i ná he wami. 11 I ba plɛ pee nɔ nɛ e susuu we níhi a he. Nyɛ lɛ nyɛ nyɛ ye nɔ nɛ i pee jã, ejakaa jinɛ e sa kaa nyɛ ko je ye yi. Ejakaa i bɛ si pi nyɛ bɔfo ɔmɛ nɛ a hi pe kulaa a ngɛ nɔ́ kake ngmelu po mi, ke pi nɔ ko ji mi po. 12 Ngɛ anɔkuale mi ɔ, bɔfo okadi ɔmɛ je kpo ngɛ nyɛ kpɛti kɛ gu si fimi wawɛɛ nɔ, nɛ kɛ gu okadihi kɛ nyakpɛ níhi* kɛ he wami ní tsumihi hu a nɔ. 13 Ejakaa mɛni tsɔɔ kaa nyɛ ná we he blɔ nɛ asafo kpa amɛ ná a, kaa ja tlomi nɛ imi nitsɛ i ba pee we kɛ ha we nyɛ ɔ pɛ? Nyɛɛ je mi mi jɔmi mi nɛ nyɛɛ ngɔ tɔmi nɛ ɔ kɛ pa mi. 14 Hyɛ! Enɛ ɔ ji si etɛne nɛ i pee klaalo kaa ma ba nyɛ ngɔ, nɛ i ba be tlomi pee. Ejakaa pi níhi nɛ nyɛ ngɛ ɔ nɛ i ngɛ hlae, se mohu nyɛ; ejakaa a hyɛ we blɔ kaa bimɛ nɛ a ngɔ níhi kɛ to si ngɛ a fɔli a he je, se mohu a hyɛɛ blɔ kaa fɔli nɛ a ngɔ níhi kɛ to si ngɛ a bimɛ a he je. 15 Ejakaa ngɛ ye blɔ fa mi ɔ, ye bua maa jɔ wawɛɛ kaa ma ngɔ níhi kɛ ha nɛ́ a ngɔ imi hu kɛ ha kulaa ngɛ nyɛ he.* Ke i suɔ nyɛ wawɛɛ kikɛ nɛ ɔ, anɛ e sa nɛ nyɛɛ suɔ mi bɔɔ pɛ lo? 16 Se kaa bɔ nɛ e ji ɔ, i ngɔɛ tlomi ko kɛ fɔ we nyɛ nɔ. Se kɛ̃ ɔ, nyɛ deɔ ke ye “hɛ mi tɛ̃,” nɛ i “gu ga blɔ nɔ” nɛ ye nine su nyɛ nɔ. 17 Tse i gui nihi nɛ i tsɔ mɛ nyɛ ngɔ ɔmɛ a ti nɔ ko nɔ kɛ ná we nyɛ he se, aloo? 18 I wo Tito he wami nɛ i tsɔ nyɛminyumu ɔ kɛ piɛɛ e he. Tse Tito ná we nyɛ he se ko kulaa, aloo? Anɛ pi jamɛ a mumi ɔ nɔuu mi nɛ wa nyɛɛ ngɛ lo? Anɛ pi jamɛ a nane mami he ɔmɛ nɔuu a se nɛ nyɛ nyɛɛ lo? 19 Jamɛ a be ɔ mi tsuo ɔ, anɛ nyɛ hii susue kaa wa nya kɛkɛ nɛ wa ngɛ jee lo? Waa kɛ Kristo pee kake kɛ ngɛ munyu tue ngɛ Mawu hɛ mi. Se nihi nɛ i suɔ, níhi tsuo nɛ wa peeɔ ɔ, wa peeɔ konɛ wa kɛ fia nyɛ kɛ ma si. 20 Ejakaa i ngɛ gbeye yee kaa ke i ba a, eko ɔ, i ba be nyɛ nae kaa bɔ nɛ i suɔ, nɛ imi hu eko ɔ, i be hie kaa bɔ nɛ nyɛ suɔ, se mohu pɛ, hunga jemi, mi mi fumi, mi gbami, nɔ he munyu yayami tumi, munyu kusikusi tumi,* he nɔ womi, kɛ basabasa peemi nɛ ma ba na. 21 Eko ɔ, ke i kpale kɛ ba a, ye Mawu ɔ ma pue ye hɛ mi si ngɛ nyɛ hɛ mi, nɛ ma ba ye aywilɛho ngɛ nihi fuu nɛ be ko nɛ be ɔ, a pee yayami, se a tsakee we a tsui ngɛ mu ní tsumi kɛ ajuama bɔmi* kɛ nɔ buimi ngmlikiti* nɛ a kɛ a he wo mi ɔ he.\n^ Aloo “kongoe.”\n^ Aloo “gbami okadihi.”\n^ Aloo “sieku yemi.”\n2 Korinto Bi 12